קייטי פרי

ביוגרפיה

נולדה בשם קת'רין אליזבת' הדסון בסנטה ברברה, קליפורניה, ארצות הברית למשפחה נוצרית-פנטקוסטלית ממוצא בריטי, פורטוגזי, וגרמני. היא בתם של שני אנשי דת נוצריים, אשר הקימו כנסיות ברחבי ארצות הברית. אמה, מארי כריסטין (לבית פרי), ואביה, מוריס קית' הדסון, סיפרו שתהליך הלידה מחדש שלהם כנוצריים התרחש לאחר "נעורים פרועים". בעקבות כך, היא האזינה בילדותה למוזיקה נוצרית, שרה בכנסיות ולמדה בבתי ספר נוצריים.
לאחר שהמפיקים סטיב תומאס וג'ניפר קנפ החתימו אותה לחברת התקליטים שלהם, Red Hill Records, היא הוציאה את אלבומה הראשון Katy Hudson ב-2001, אלבום גוספל נוצרי.
בנעוריה גילתה אלבום של קווין, והיא מצהירה כי "מאז הם היו ההשפעה הכי גדולה שלי". עם השפעותיה המוזיקליות ניתן למנות גם את אלניס מוריסט, סינדי לאופר, Heart ,וג'וני מיטשל, יחד עם Morning View, אלבומה של להקת אינקיובס.
קייטי בת ה-15 הפסיקה את לימודיה בכיתה ט' בתיכון "לוס פואבלוס", ומיד לאחר מכן עברה ללמוד באקדמיה מוזיקלית בלוס אנג'לס.
בגיל 17 עזבה את הבית, עברה לגור בלוס אנג'לס וב-2003 החלה להופיע עם שם המשפחה פרי (שם נעוריה של אמה) במקום הדסון, כדי למנוע בלבול בינה לבין השחקנית ההוליוודית קייט הדסון. כך בראשית דרכה על הבמה היא הופיעה בשם קת'רין פרי, ולאחר מכן קיצרה לקייטי פרי. בין השנים 2006–2008 הייתה בזוגיות עם סולן להקת ג'ים קלאס הירוז טרווי מקוי.

2004–2007: תחילת הקריירה המוזיקלית

ב-2004 פרי החלה לעבוד עם חברת ההפקה "המטריקס" ובמקביל גם החלה לעבוד על האלבום הראשון שלה, יחד עם גלן בלארד, אשר היה צפוי לצאת ב-2005. חלק משיתוף הפעולה כולל את השירים "The Box", "Diamonds " ו"Long Shot", אשר הופצו בדף המייספייס הרשמי של פרי. הקריירה המוזיקלית שלה זיכתה אותה בתואר "הדבר הגדול הבא" באוקטובר 2004 ב"בלנדר מגזין", בו סיפרה כי לא הייתה "נוצריה טיפוסית" ועשתה "הרבה דברים רעים" בגיל ההתבגרות. אחת מהרצועות שהקליטה עם בלארד, "Simple" נכללה בפסקול הסרט, "The Sisterhood of Traveling Pants", אשר יצא לאקרנים ב-2005.
פרי סיפרה בפתיחות על מאבקיה בתעשיית המוזיקה, ועל כך שנתקלה בסירובים מצד חברות התקליטים אליהן פנתה בתחילת הקריירה שלה. בסופו של דבר, השירים שלה משכו את תשומת לבו של ג'ייסון פלום, ראש חברת התקליטים "Capitol Music Group", והיא הוחתמה בה בתחילת 2007. כעת היה ניתן לשמוע את פרי בקביעות בערוצי המוזיקה MTV וVH1, ובפרסומות שונות.

2008–2009:‏ One of the Boys

לאחר שחתמה ב-"Capitol Music Group", קייטי החלה להקליט את האלבום החדש שלה, אשר תוכנן לצאת ב-2008. בהקלטת האלבום היא עבדה עם גרג ולס, דוקטור לוק, בוטץ' ווקר, מקס מרטין וטד ברונר. האלבום המלא, אשר נקרא "One of the Boys" הוצא לאור בארצות הברית ב-17 ביוני 2008, האלבום זכה להצלחה גדולה ומכר למעלה מ-6 מיליון עותקים, כמיליון וחצי מהם בארצות הברית, בנוסף, חלק משירי האלבום ("Self Inflicted", "Waking Up In Vegas", "Hot n Cold" ו"Thinking of You") הופיעו בסדרת הטלוויזיה "The Hils" שבערוץ MTV, והשיר "Fingerprints" הופיע בפסקול הסרט "Baby Mama". פרי הופיעה ב-Warped Tour 2008 על מנת לקדם את האלבום.
הסינגל הראשון מתוך האלבום "I Kissed a Girl", הוצא לתחנות הרדיו ב-28 באפריל 2008. השיר הגיע למקום ה-76 במצעד הבילבורד, וטיפס עד למקום הראשון לקראת סוף יוני. זה היה הלהיט ה-1,000 במספרו שהגיע למקום הראשון בעידן הרוק השיר זינק לראש מצעד iTunes עוד ב-3 ביוני. הקליפ הפרובוקטיבי לשיר הוצא לאור ב-21 במאי, הקליפ גם זכה להצלחה רבה והוקרן פעמים רבות בערוץ MTV ובערוץ VH1, וכבש את המקום הרביעי במצעד הלהיטים של VH1 בתוך שבוע. הקליפ אף קיבל חמש מועמדויות בטקס פרסי ה-VMA לשנת 2008, בהן גם בקטגוריית "הקליפ הטוב ביותר לזמרת", אולם הוא לא זכה באף אחת מהקטגוריות. הקליפ זכה לפרודיות רבות ולעשרות מיליוני צפיות ביוטיוב. יחד עם הצלחתו הגדולה של השיר, הוא עורר מחלוקות עקב התיאורים ההומוסקסואליים שבו. בישראל, השיר זכה לתגובות חיוביות רבות, דורג במקומות הראשונים מספר שבועות בתחנות הרדיו, וזכה בתואר "שיר השנה" בגלגלצ. פרי עצמה זכתה באותו מצעד בתואר "פריצת השנה".
כשחקנית, היא הופיעה כאורחת בקליפ של "Carbon Leaf", ושל ה-"Gym Class Heroes", בו היא גילמה את חברתו של בן-זוגה במציאות, סולן הלהקה, טרוויס מקקוי. כמו כן, הופיעה בתפקיד עצמה במספר תוכניות טלוויזיה, ביניהן The Young And The Restless ו-Wildfire. היא גם הופיעה בפרסומת הקוסמטיקה של Too Faced Cosmetics באביב 2007.
ב-9 בספטמבר 2008 פרסמה את הסינגל השני, "Hot n Cold". השיר הצליח לשחזר את הצלחת הסינגל הראשון והגיע אל המקום השלישי במצעד הבילבורד, ונכנס לעשירייה הפותחת ביותר מ-20 מצעדים בעולם, ביניהם גם ישראל ששם השיר הגיע למקום השלישי במצעד של גלגלצ ומקום שני במצעד השבועי של מדיה פורסט. הקליפ הרשמי לסינגל הוצא לאור לקראת סוף החודש וגם זכה להצלחה גדולה והיה הקליפ הראשון של פרי שעבר את רף ה-100 מיליון צפיות ביוטיוב, השיר אף היה מועמד לפרס גראמי לביצוע הווקאלי הנשי הטוב ביותר. השיר אף נכלל כחלק מפסקול הסרט "האמת המכוערת" וגם בפסקול הסרט "הקול בראש" ב-6 בנובמבר פרי הנחתה את טקס פרסי ה-EMA, בו זכתה בקטגוריית "האמן החדש הטוב ביותר". ב-12 בינואר 2009, יצא לאור הסינגל השלישי מתוך האלבום הנקרא "Thinking of You" שהגיע למקום ה-29 במצעד הבילבורד, זהו המקום הנמוך ביותר שלה במצעד. ב-21 באפריל, הוצא לאור הסינגל הרביעי והאחרון מהאלבום הנקרא "Waking Up in Vegas", השיר הגיע למקום התשיעי במצעד הבילבורד ולמקום הראשון במצעד שירי הפופ. הקליפ לשיר יצא לאור ב-28 באפריל והצילומים התרחשו בלאס וגאס. סיבוב ההופעות הראשון של פרי התומך באלבום נקרא "Hello Katy Tour", החל ב-23 בינואר והסתיים ב-5 בספטמבר. ב-5 בנובמבר פרי הנחתה שוב את טקס פרסי ה-EMA ובכך הפכה ליחידה שהנחתה את הטקס פעמיים ברצף.

2010–2012:‏ Teenage Dream

ב-13 באוקטובר 2009, פרי הכריזה כי חזרה לאולפן ההקלטות להקליט את אלבום הסטודיו השלישי שלה אשר צפוי לצאת ב-30 באוגוסט 2010. ב-24 באוגוסט 2010, יצא אלבומה השלישי של פרי שנקרא "Teenage Dream", האלבום זכה להצלחה עצומה: כל הסינגלים שלו נכנסו לעשירייה הפותחת של מצעד ה"בילבורד" וחמישה מהם אף למקום ראשון, ובכך הפכה פרי לזמרת הראשונה שחמישה סינגלים שלה מאותו אלבום הגיעו למקום הראשון במצעד האמריקאי. בכך שברה שיאים קודמים של ויטני יוסטון ומריה קארי, והשוותה את שיאו של מייקל ג'קסון מ-1988. האלבום מכר למעלה מ-6 מיליון עותקים כ-3 מיליון מהם בארצות הברית, האלבום גם היה האלבום הראשון של פרי שהגיע למקום ראשון במצעד האלבומים של "בילבורד".
הסינגל הראשון מהאלבום, "California Gurls", יצא לאור ב-7 במאי, ובו היא משתפת פעולה עם הראפר סנופ דוג. הסינגל הופץ ב-iTunes ב-11 במאי, וכבר הספיק לזנק אל ראש המצעד יום לאחר שחרורו. לאחר 4 שבועות במצעד הבילבורד, השיר הגיע אל המקום הראשון ושהה שם כשישה שבועות, עוד לפני שיצא לו קליפ. גם הקליפ זכה להצלחה ושהה כ-5 שבועות בפסגת מצעד ה-iTunes לקליפים וצולמו לו פארודיות רבות. השיר גם זכה להצלחה מסחררת ברחבי העולם והגיע לפסגת המצעדים בבריטנה, אוסטרליה, קנדה, אירלנד, ניו זילנד וישראל.
הסינגל השני מהאלבום, "Teenage Dream", המהווה את שיר הנושא של האלבום, הוצא לאור ב-23 ביולי 2010. השיר שחזר את הצלחת הסינגל הקודם וגם הגיע למקום הראשון במצעד הבילבורד ובעוד יותר מ-10 מצעדים בעולם ואף היה מועמד לפרס גראמי על "הופעת הפופ הטובה ביותר", הקליפ לשיר יצא לאור ב-10 באוגוסט 2010 וגם זכה להצלחה לאחר שהיה הקליפ השני של פרי שעובר את רף ה-100 מיליון צפיות.
הסינגל השלישי, "Firework", יצא ב-15 באוקטובר 2010 השיר הפך ללהיט מיידי וגם הגיע למקום הראשון במצעד הבילבורד והקליפ לשיר זכה לביקורות מהללות עקב התוכן שלו (שבו היא עוזרת לבני נוער ליצור השראה, להתגבר על הפחד שלהם ועל חוסר הביטחון שלהם) ולהצלחה גדולה, הקליפ גם נחשב לאחד מהקליפים הנצפים ביותר של אותה שנה ושל כל הזמנים לאחר שעבר את רף ה-500 מיליון צפיות, הקליפ אף זכה בפרס "קליפ השנה" בטקס פרסי ה-VMA של MTV ב-2011. כיום הקליפ עומד על יותר ממיליארד צפיות ביוטיוב.
הסינגל הרביעי מהאלבום, ".E.T" יצא ב-16 בפברואר 2011, לשיר יצאה גם גרסת רמיקס בוא משתתף גם הראפר האמריקאי קניה וסט. הגרסה המחודשת של השיר זכתה להצלחה גדולה והגיע למקום הראשון במצעד הבילבורד הוט 100 ובעוד יותר מ-15 מצעדים בעולם, הקליפ לשיר יצא ב-30 במרץ 2011 וזכה להצלחה רבה לאחר שצבר למעלה מ-450 מיליון צפיות והיה מועמד ל-5 פרסי "VMA" וזכה בשניים על שיתוף פעולה הטוב ביותר ועל האפקטים הטובים ביותר. ב-20 בנובמבר, הוציאה פרי את הבושם הראשון שלה, "Purr".
הסינגל החמישי מהאלבום, "Last Friday Night (T.G.I.F.)‎" יצא ב-6 ביוני 2011. השיר גם הגיע למקום הראשון במצעד הבילבורד הוט 100 ונכנס לעשירייה הפותחת של יותר מ-15 מצעדים בעולם, הקליפ לשיר יצא ב-12 ביוני 2011 וזכה גם להצלחה רבה לאחר שצבר למעלה מ-950 מיליון צפיות ביוטיוב והיה מועמד לפרס על "קליפ הפופ הטוב ביותר" של ה-"VMA". הסינגל השישי והאחרון מהאלבום, "The One That Got Away" יצא ב-11 באוקטובר. והגיע למקום השלישי במצעד הבילבורד ולעשירייה הפותחת של יותר מ-10 מצעדים בעולם, הקליפ לשיר יצא ב-11 בנובמבר 2011 וזכה לביקורות מהללות. ב-20 בפברואר 2011 החלה פרי במסע ההופעות השני שלה, "California Dreams Tour". ב-13 בדצמבר, הוציאה פרי את הבושם השני שלה, "!Meow".
ב-26 במרץ 2012 יצאה לאור גרסה מחודשת לאלבום "Teenage Dream" שנקראה Teenage Dream: The Complete Confection. ב-13 בפברואר יצא הסינגל "Part of Me", הסינגל זכה להצלחה גדולה, והגיע למקום הראשון במצעד הבילבורד בשבוע הראשון של יציאתו דבר שמעט מאוד אמנים הצליחו לעשות. ב-22 במאי יצא הסינגל השני, "Wide Awake", שהגיע למקום שני במצעד הבילבורד ובנוסף פרי הופיעה איתו ב-"2012 Billboard Music Awards", הקליפ לשיר יצא לאור ב-18 ביוני 2012 והיה מועמד לשלושה פרסי "VMA" וזכה באחד על הבימוי הטוב ביותר. ב-5 ביולי 2012, יצא סרטה הדוקומנטרי "Part of me", שהתרכז בחייה כאמנית בסיבוב הופעות ופירוק נישואיה הקצרים לשחקן והקומיקאי ראסל ברנד. בסרט השתתפו מפורסמים שדיברו על קייטי כגון: ריהאנה, ליידי גאגא, אדל וג'סי ג'יי

2013–2015: Prism

ב-2 במאי 2013, אישרה פרי כי סיימה לעבוד על הבושם השלישי שלה שנקרא "Killer Queen", ופרסמה את עיצוב הבקבוק שלו ברשת הטוויטר. הבושם יצא בסתיו 2013. ב-2014 יצא בושם המשך מסדרת Killer Queen במהדורה מוגבלת הנקרא :Oh So Sheer. ב-29 ביולי חבר של פרי העלה תמונה לאינסטגרם, שם נראית משאית זהובה עליה כתוב "KATY PERRY • PRISM • 10•22•13", כך התברר ששמו של אלבומה הבא של פרי ייקרא "Prism", ויצא לאור ב-22 באוקטובר 2013. האלבום גם זכה להצלחה גדולה והגיע למקום הראשון במצעד האלבומים האמריקאי ושני שירים ממנו הגיעו למקום ראשון במצעד הסינגלים, האלבום מכר למעלה מ-5 מיליון עותקים, כ-מיליון וחצי מהם בארצות הברית.
הסינגל הראשון מהאלבום, "Roar", יצא לאור ב-12 באוגוסט 2013. הסינגל הפך לאחד הלהיטים הגדולים ביותר של פרי לאחר שהגיע למקום הראשון במצעד האמריקאי שבועיים לאחר שיצא והגיע לעשירייה הפותחת בעוד יותר מ-20 מצעדים בעולם, ביניהם גם ישראל שם הגיע למקום ראשון במצעד של גלגלצ ובמצעד של מדיה פורסט. השיר אף היה מועמד בשתי קטגוריות בפרס הגראמי של אותה שנה, על "השיר הטוב ביותר" ו"הופעת הפופ הטובה ביותר". ב-5 בספטמבר יצא הקליפ לשיר, וגם הוא זכה להצלחה, צבר למעלה ממיליארד צפיות ביוטיוב והיה לקליפ הכי נצפה באותה שנה והרביעי באתר. הוא נחשב לקליפ השני שלה שמגיע לסכום כזה ובכך הופך אותה לאדם הראשון בעולם כולל גברים אשר הצליחו לעשות זאת. כיום הקליפ עומד על כ־2.7 מיליארד צפיות.
ב-16 באוקטובר, יצא לאור הסינגל השני מהאלבום; "Unconditionally" והגיע למקום ה-14 בבילבורד. ב-20 בנובמבר, הועלה הקליפ לשיר שצבר מעל 400 מיליון צפיות. פרי הופיע עם השיר בטקס פרסי ה-EMA של אותה שנה, וזכתה בפרס זמרת השנה באותו הטקס. ב-17 בדצמבר, יצא לאור הסינגל השלישי "Dark Horse", אשר היה סינגל קידומי לפני כן, בתור הסינגל רשמי מהאלבום. השיר זכה להצלחה גדולה ומכר יותר מ-10 מיליון עותקים בארצות הברית (נחשב לאחד הסינגלים הנמכרים ביותר) והגיע למקום ראשון בבילבורד ובעוד יותר מ-10 מצעדים בעולם (השיר הגיע מקום רביעי בישראל). ב-20 בפברואר הועלה הקליפ לשיר, שגם זכה להצלחה עצומה וצבר מיליארד צפיות ובכך הפך לקליפ הראשון של אישה שעבר את רף זה. הקליפ אף זכה בפרס על "הקליפ הטוב ביותר של אישה" בטקס ה-VMA של הMTV, בנוסף הקליפ הוא הקליפ הנצפה ביותר של פרי, הנצפה ביותר של אותה שנה (בשנה השנייה ברציפות), הנצפה ביותר של אישה והשלישי הנצפה ביותר באתר. כיום הקליפ עומד על כ-2 מיליארד צפיות. בדצמבר 2013 הפכה פרי לשגרירת רצון טוב של קרן החירום הבינלאומית של האומות המאוחדות לילדים. ב-10 באפריל, יצא לאור הסינגל הרביעי "Birthday" והגיע למקום ה-17 במצעד האמריקאי.
ב-7 במאי 2014 החלה פרי את סיבוב ההופעות העולמי השלישי "Prismatic World Tour". באביב 2014 יצאה בשמה החמישי של פרי: Royal Revolution. ב-7 ביוני פתחה פרי לייבל עצמי, "Metamorphosis Music", תחת קפיטול רקורדס. ב-31 ביולי, יצא הסינגל חמישי מהאלבום "This Is How We Do" והגיע למקום 24 בבילבורד האמריקאי, הקליפ לשיר זכה להצלחה והוא צבר למעלה מ-600 מיליון צפיות ביוטיוב. ב-25 באוקטובר 2014, ביום הולדתה ה-30 של קייטי פרי יצא הסרט השני שלה: Katy Perry Getting Intimate.
ב-1 בפברואר 2015 הופיעה קייטי פרי במופע המחצית של הסופרבול, גמר ליגת הפוטבול המקצוענית של ארצות הברית, שנערך באריזונה, ארצות הברית, לצד לני קרביץ ומיסי אליוט. המופע זכה להצלחה רבה ולצפייה של 118.5 מיליון אמריקאים ובכך שברה פרי את היסטוריית כמות הצפיות של ארצות הברית. ב-28 במרץ 2015, יצא הסרט השלישי של פרי: Katy Perry The Prismatic World Tour. ב-10 ביוני, הוכרזה רשמית ההודעה שפרי תשמש כפרזנטורית של המותג MOSCHINO. ב-29 ביוני, דיווח מגזין הכלכלה האמריקאי פורבס שפרי היא הסלבריטאית המרוויחה ביותר לשנת 2015 עם הכנסות של מעל ל-135 מיליון דולר. ב-16 ביולי, הוכרזה רשמית כפרזנטורית של רשת האופנה H&M. בספטמבר 2015 יצא הסרט הרביעי של פרי: Katy Perry The Making Of The Super-Bowl Half Time Show, שמתעד את דרכה של פרי להופעה הגדולה על במת הסופרבול. ב-14 באוקטובר, הופצה בכמה מדינות אפליקציית המשחק של פרי Katy Perry Pop. הוא הופצה רשמית, ב-17 בדצמבר. ב-16 בנובמבר 2015 יצאה קולקציית החגים שעוצבה על ידי קייטי פרי עם חברת הבגדים Beloved. ב-23 בנובמבר, יצא קמפיין הכריסמס של קייטי עם חברת H&M ואיתו גם שיר הכריסמס הראשון של קייטי, Every Day Is A Holiday.

2017–2016: Witness

ב-16 באפריל 2016, השיקה פרי ליין איפור בשם "Katy Kat Matte" בעיצובה עם חברת הטיפוח CoverGirl, אותה היא מפרסמת מאז שנת 2013. הליין כולל 13 שפתונים ו-2 מסקרות. ב-29 במאי, יצאה פרסומת קידום לבושם השמיני של פרי הנקרא: Mad Love. ב-15 ביולי, קייטי פרי יצא הסינגל: 'Rise', השיר הוא שיר הנושא של אולימפיאדת 2016 אשר התקיימה בריו דה ז'ניירו, כשב-4 באוגוסט 2016, יצא בעמוד היוטיוב הרשמי שלה הקליפ לשיר אשר צולם בברייס קניון.
ב-ב-10 בפברואר 2017, יצא הסינגל הראשון מתוך האלבום החדש של פרי שנקרא "Chained to the Rhythm", אשר הגיע למקום ה-4 במצעד האמריקאי בשבוע הראשון לצאתו. באותו חודש השיקה את ליין ההנעלה שלה שעוצב על ידה ונושא את שמה.
ב-27 באפריל 2017, יצא הסינגל השני מהאלבום שנקרא "Bon Appétit", בשיתוף פעולה עם "מיגוס" מתוך אלבום האולפן החמישי שלה שנקרא "Witness". הוא לווה בקליפ שצבר למעלה מ-14 מיליון צפיות תוך 24 שעות, ו-50 מיליון צפיות בשבוע הראשון לצאתו. ב-19 במאי, יצא הסינגל השלישי מן האלבום "Swish Swish" בשיתוף הראפרית ניקי מינאז', האודיו של הסינגל הועלה לערוץ ה-vevo של הזמרת ובפחות מ-24 שעות הוא צבר כ-3.1 מיליון צפיות. ב-24 באוגוסט יצא הקליפ לסינגל, שבו רואים משחק כדורסל בין הקבוצות "The sheep" נגד "The tigers" ,ששם קייטי הקפטן של הקבוצה "The tigers". הקליפ לסינגל צבר יותר מ-15 מיליון צפיות בפחות מ-24 שעות ליציאתו, ומעל 60 מיליון צפיות בשבועו הראשון. ב-9 ביוני, יצא אלבום האולפן החמישי של פרי בשם Witness. האלבום זכה לביקורות מעורבות ומכר כ-180,000 עותקים בארצות הברית בשבוע הראשון ונכנס למקום הראשון במצעד הבילבורד האמריקאי.
ב-27 באוגוסט, הנחתה פרי את טקס פרסי הווידאו-קליפים של MTV, ובאותו ערב הופיעה פרי עם הסינגל "Swish Swish", ביחד עם ניקי מינאז'.
ב-20 בדצמבר, הועלה הווידאו קליפ של השיר "Hey Hey Hey", לערוץ ה-Vevo שלה.

2018–הווה: אלבום שישי ופרויקטים נוספים

במהלך 2018 הוציאה שלושה סינגלים מסחריים: "Waving Through A Window" מתוך המחזמר "אוון הנסן היקר", "immortal flame" לקידום המשחק Final Fantasy Brave Exvius ו-"Cozy Little Christmas" שהיה זמין באמזון מיוסיק בלבד.
ב-14 בפברואר 2019, חשפה יחד עם זד שיר חדש בשם "365". כחודשיים לאחר מכן, דדי יאנקי הוציא לאור רמיקס חדש לשירו "Con Calma" .
ב-28 במאי 2019, חשפה פרי את שמו של הסינגל ועטיפות בעמוד האינסטגרם שלה, הסינגל "Never Really Over", אשר יצא ב-31 במאי.

השפעות

בתחילת הקריירה המוזיקלית של פרי היא אמרה שבצעירותה היא רצתה להיות מצליחה כמו איימי גרנט. ובגיל 15 כששמעה את האלבום "Killer Queen" של "קווין" היא תיארה אותו כאלבום שגרם לה לרצות להיות זמרת והוסיפה: "זה הוא אחד מהתקליטים האהובים עליי וזה השפיע על פחות או יותר על כל כתיבת השירים שלי." כמו כן, היא הוסיפה גם את האלבום של הביטלס "The Beatles" כאחד האלבומים שהשפיעו עליה ביותר ותיארה אותו כ"האלבום היחיד שהקשבתי לו שנתיים ברציפות", אך פרי אומרת שהאלבום שהשפיע עליה ביותר היה "Jagged Little Pill" של אלאניס מוריסט, היא אמרה על האלבום שהוא מראה "כוח נשי" ושהשירים שלו הם נצחיים עבורה. פרי גם הוסיפה את מדונה כאחת ההשפעות הגדולות שלה ואמרה שהיא מעריצה את היכולת שלה להמציא את עצמה מחדש ואמרה: "אני רוצה להתפתח כמו מדונה."
פרי אומרת שסגנון ההופעות שלה מושפע מגוון סטפאני וביורק, וסיבוב ההופעות השני שלה היה מושפע מ"אליס בארץ הפלאות" ו"הקוסם מארץ עוץ".

סגנון מוזיקלי

המוזיקה של פרי משלבת פופ, רוק, דיסקו ודאנס, אלבומה הראשון "Katy Hudson" היה בסגנון גוספל נוצרי, אלבומה השני "One of the Boys" היה בסגנון פופ - רוק, אלבומה השלישי "Teenage Dream" היה בסגנון דיסקו - דאנס ואלבומה הרביעי, "Prism", היה בסגנון פופ.
פרי אומרת על השירים שהיא כותבת שהם "מתחזים" לשירי פופ בגלל התוכן העמוק שלהם והיא הוסיפה שכתיבת שירים כנים מאוד חשובה לה, קריסטן ויג אמרה על שיריה של פרי: "כמה שהשירים של פרי הם קלילים ומדבקים, מתחת לפני השטח מסתתר ים של רגשות מעורבים, מניעים מבולבלים, ודחפים סותרים ומסובכים". פרי אמרה בעבר ״אני לא קונה את השירים שלי, אני כותבת אותם וחיה אותם״.
פרי אף כתבה שירים לסלינה גומז, ג'סי ג'יימס, קלי קלרקסון, לסלי רוי, בריטני ספירס, ריטה אורה, איגי אזליה, ניקי מינאז' ואריאנה גרנדה.

דימוי ציבורי

פרי נחשבת לסמל מין, מגזין GQ אף תיאר את גופה "כאילו שורטט על ידי נער בגיל ההתבגרות". מגזין "Maxin" דירג אותה כ-"אישה הכי יפה בעולם", והיא זכתה בתואר "האישה הסקסית ביותר של 2013".
סגנון האופנה של פרי משלב הומור, צבעים בהירים ונושאים הקשורים למזון, ווג תיאר אותה כ" לא קיצונית בשום תחום", ואילו גלמור תיאר אותה כ-"המלכה של שגעון". פרי אמרה שההשפעות האופנתיות הגדולות ביותר שלה הם גוון סטפאני, שירלי מנסון, קלואי סביני, דפנה גינס, נטלי פורטמן, והדמות הבדיונית "לוליטה".
בנובמבר 2013 עקפה פרי את ג'סטין ביבר במספר העוקבים ב"טוויטר" והייתה לאישה עם מספר העוקבים הגבוהה ביותר באתר, ובינואר 2014 היא הפכה לאדם הראשון שיש לו למעלה מ-50 מיליון עוקבים באתר, ובספר השיאים של גינס לשנת 2015 היא קיבלה שיא עבור מספר העוקבים הרב ביותר באתר (כיום כ-100 מיליון עוקבים). מגזין "Billboard" תיאר את הפופולריות של פרי כ-"פרי היא בין הסלבריטאים היחידים שיש להם פופולריות עצומה, אך גם אינטראקציה אמיתית בגובה פני קרקע עם מעריציה".

מחלוקות

שני השירים שלה, "Ur So Gay" ו"I Kissed a Girl" סומנו כהומופוביים על ידי מספר כתבים וקריינים. אף על פי כן, רבים החשיבו את מילות השיר "I Kissed A Girl" כחיוביות, כגון העיתון "Chicago Sun Times", אשר טען כי: "העובדה שהשיר הנ"ל (I Kissed A Girl) מעורר עניין כה רב, היא סימן לכך שהחברה שלנו מתחילה לקבל את העובדה שתמיד ישנה יותר "מקופסה אחת" לבדוק." השיר "Ur So Gay" משך את תשומת לבה של הזמרת מדונה, אשר ציינה כי השיר הוא אחד האהובים עליה בתקופה האחרונה. קייטי פרי הגיבה למחלוקות שבנוגע ל"Ur So Gay", באומרה: "זוהי אינה משמעות שלילית. זה לא "אתה כל כך גיי" כמו "אתה כל כך עלוב", אלא עצם העובדה כי הנער הספציפי הזה היה צריך להיות גיי. אני בהחלט מבינה כיצד השיר עלול לגרום לאי הבנה... לא הצגתי סטריאוטיפ של מישהו מסוים, אלא דיברתי על החבר שלי לשעבר".
ב-20 בפברואר 2014 הועלה הקליפ לשיר "Dark Horse" שזכה להצלחה גדולה והשיג יותר ממיליארד צפיות. הקליפ עורר ביקורת רבה בקרב מוסלמים על כך שנראה בו תליון נשרף ועליו המילה "אללה", דבר שלטענתם הוא חילול הקודש. יותר מ-40 אלף איש חתמו על עצומה להסרת הקליפ מיוטיוב. בעקבות התלונות נערך הקליפ והמילה "אללה" הוסרה ממנו. גם ההופעה של פרי עם השיר בטקס פרסי גראמי עוררה ביקורת בקרב אנשי דת נוצרים שכינו את פרי "שטנית".

חיים אישיים

בספטמבר 2009 החלה לצאת עם השחקן הבריטי ראסל בראנד. שנה לאחר מכן, ב-23 באוקטובר 2010, הם נישאו. בדצמבר 2011 הזוג נפרד והתגרש רשמית ב-16 ביולי 2012. בין השנים 2012–2015, הייתה בזוגיות עם הזמר והיוצר ג'ון מאייר, במהלך השנים השניים נפרדו וחזרו פעמים רבות. מינואר 2016 הייתה בזוגיות עם השחקן אורלנדו בלום, ובמרץ 2017 הזוג נפרד. ב-2018 הזוג חזר וב-14 בפברואר 2019, הם התארסו.